Modise-plaasbestuurder speel glo rassekaartVarke op Thandi Modise se plaas Foto: eNuus Thandi Modise, voorsitter van die Nasionale Raad van Provinsies, se nuwe plaasbestuurder en woordvoerder het gerugte ontken dat hy twee inspekteurs van die DBV gedreig het en voer aan dat hy hulle van ŉ aanval deur plaaswerkers gered het. Neo Moepi het gesê die beamptes, Grace de Lange en Burt Coetzee, het glo tydens ŉ besoek Vrydag op Modise se plaas gesê: “ŉ K****r kan nie ŉ plaas beheer nie.” Die DBV het egter dié bewering ten sterkste ontken. Daar is vroeër Dinsdag berig die DBV gaan na verwagting klagtes lê teen Modise se plaasbestuurder nadat hulle glo met geweld op haar plaas gedreig is. Dit volg nadat varke op Modise se plaas mekaar begin vreet het weens honger. Die Nasionale Dierebeskermingsvereniging (NDBV) moes 117 varke van kant maak en het 120 varke gekonfiskeer nadat 80 op die plaas gevrek het. De Lange en Coetzee het Vrydag Modise se plaas Modderfontein in Noordwes besoek om die res van die diere te evalueer. ŉ Plaasarbeider het hulle ingelaat en hulle het nog net ŉ paar van die diere gesien toe ŉ man, na bewering Moepi, in ŉ blou Golf aangejaag gekom en geskree het hulle moet van die vee af wegkom en die plaas verlaat. Lees meer hier. Moepi het Dinsdag aan Sapa gesê hy was sowat 10 km ver van die plaas af toe ŉ plaaswerker hom gebel en gesê het die inspekteurs is op die plaas. “Die werker het gesê die inspekteurs het oor die heining geklim om toegang tot die plaas te kry, en hulle het die werkers geteister,” voer Moepi aan. Hy het daar aangekom en vir die inspekteurs gesê om die perseel te verlaat, dat hulle geen reg het om daar te wees nie, en dat hy in beheer was. “Die inspekteurs het die heeltyd in Engels gepraat en toe gesê, ‘ŉ k****r kan nie ŉ plaas beheer nie’.” Moepi beweer ook die inspekteurs het glo gereeld die K-woord gebruik terwyl hulle met die ander plaaswerkers gepraat het, en dit het die werkers ontstel. Moepi het erken dat hy die NDBV se bakkie uit die plaas uit bestuur het, maar het dit gedoen om ŉ konflik tussen die werkers en inspekteurs te vermy. Hy ontken bewerings dat hy daarop aangedring het dat foto’s en gesprekke wat die inspekteurs opgeneem het, uitgewis word. Moepi erken hy was in daardie stadium kwaad, maar ná alles wat op die plaas gebeur het, is hy baie versigtig oor hoe hy mense te hanteer. Hy het bygevoeg dit is ŉ jammerte dat daar steeds witmense is wat rassisties is. Marcelle Meredith, die NDBV se uitvoerende direkteur, het Moepi se bewerings ten sterkste ontken. “Ons het swart, Indiërs en wit beamptes as inspekteurs. Niemand van hulle sal sulke opmerkings maak nie. Hulle speel die rassekaart,” het Meredith gesê. “Ons het reeds die voorval by die polisie aangemeld.” Kriminele klagtes oor die behandeling van die diere op die plaas word ook steeds vervolg. Modise se kantoor by die parlement het geweier om oor die voorval kommentaar te lewer. ŉ Beampte het gesê dit is nie ŉ parlementêre kwessie nie en wou gevolglik geen kommentaar lewer nie. Lees ook: DBV-beamptes glo geboelie op Modise se plaas Modise se broer se plaas word dalk óók ondersoek Modise-raadgewer ontken boere bied hulp aan Werker vertel van laaste dae op Modise se plaas ANC sê oor Modise se plaas Video: ‘Ergste geval van dieremishandeling in 20 jaar’ ‘Modise moet van dieremishandeling aangekla word’ Varke verhonger, vreet glo mekaar op Modise se plaas